Diari Oficial de la Generalitat Valenciana


Sumari del DOGV 7300, del 20-06-2014 (2014/5327)

RESOLUCIÓ de 23 de maig de 2014, del director general de Justícia de la Conselleria de Governació i Justícia, per la qual es resol inscriure la modificació dels Estatuts del Col·legi Oficial de Protètics Dentals de la Província d'Alacant i es disposa la seua publicació en el Diari Oficial de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7300

Data del DOGV
:   20-06-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/5327


Data del document
:   23-05-2014

Organisme emissor
:   Conselleria de Governació i Justícia

Tipus de document
:   Resolució

Descriptors 

:   * Conselleria de Governació i Justícia

RESOLUCIÓ de 23 de maig de 2014, del director general de Justícia de la Conselleria de Governació i Justícia, per la qual es resol inscriure la modificació dels Estatuts del Col·legi Oficial de Protètics Dentals de la Província d'Alacant i es disposa la seua publicació en el Diari Oficial de la Comunitat Valenciana. [2014/5327]  
Vist l'expedient de modificació estatutària instruït a instàncies del Col·legi Oficial de Protètics Dentals de la Província d'Alacant, inscrit amb el número 100 en la Secció Primera del Registre de Col·legis Professionals i de Consells Valencians de Col·legis Professionals de la Comunitat Valenciana, en el qual se sol·licita la inscripció de la modificació dels seus Estatuts en l'esmentat registre, atenent als següents  
  
  
Fets  
  
Primer. El president del Col·legi Oficial de Protètics Dentals de la Província d'Alacant va presentar el 24 de juliol de 2013 una sol·licitud d'inscripció de la modificació dels Estatuts en l'esmentat registre, en compliment del que preveu l'article 11 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
  
Segon. Els Estatuts del Col·legi Oficial de Protètics Dentals de la Província d'Alacant van ser aprovats mitjançant la Resolució de 26 d'abril de 2006, de la directora general de Justícia de la Conselleria de Justícia, Interior i Administracions Públiques, (DOGV 5271, 01.06.2006).  
Tercer. El Servici d'Entitats Jurídiques, de la Conselleria de Governació i Justícia, va remetre un ofici el 26 de juliol de 2013, a fi que el Col·legi esmenara la seua petició inicial, al constatar que esta no tenia fet l'abonament de la taxa corresponent per la tramitació de l'expedient, així com del certificat del secretari, visada pel president, sobre el corresponent acord.  
Quart. Amb data 14 de novembre de 2014, el president del Col·legi Oficial de Protètics Dentals de la Província d'Alacant, va contestar a l'ofici remés pel Servici d'Entitats Jurídiques, de la Direcció General de Justícia, de 26 de juliol de 2013, i va esmenar la seua petició inicial.  
  
Quint. El Servici d'Entitats Jurídiques de la Conselleria de Governació i Justícia va formular, per mitjà d'un ofici de 17 de febrer de 2014, observacions prèvies al control de legalitat dels Estatuts.  
Sext. Amb data 30 d'abril de 2014, el president del Col·legi Oficial de Protètics Dentals de la Província d'Alacant, va respondre l'ofici remés pel Servici d'Entitats Jurídiques, de la Direcció General de Justícia, de 17 de febrer de 2014, i va remetre els Estatuts, amb la seua redacció final.  
Sèptim. El text final dels Estatuts del Col·legi Oficial de Protètics Dentals de la Província d'Alacant va ser aprovat per la seua Assemblea General en la sessió celebrada el 22 de febrer de 2014, segons la certificació lliurada el 7 d'abril de 2014, pel secretari del Col·legi, amb el vistiplau del president.  
Octau. El text final dels Estatuts, figura com a annex a esta resolució, es dóna ací per reproduït.  
  
Fonaments de dret  
  
Primer. Revisada la modificació dels Estatuts del Col·legi Oficial de Protètics Dentals de la província d'Alacant, estos contenen totes les determinacions exigides per l'article 10 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
Segon. La modificació estatutària ha sigut aprovada amb els requisits i les formalitats previstos en el mencionat article i en els mateixos Estatuts del Col·legi.  
Tercer. L'expedient ha sigut tramitat pel Servici d'Entitats Jurídiques, adscrit a la Direcció General de Justícia de la Conselleria de Governació i Justícia, competent perquè així ho disposa l'article 6.1 de l'esmentada Llei 6/1997, tenint en compte allò que ha previst la disposició final del Decret 4/2002, de 8 de gener, en virtut de les atribucions que té conferides pel Decret 179/2012, de 14 de desembre, del Consell, pel qual s'establix l'estructura orgànica bàsica de la Presidència i de les conselleries de la Generalitat, i pel Decret 194/2012, de 21 de desembre, del Consell, pel qual s'aprova el Reglament Orgànic i Funcional de la Conselleria de Governació i Justícia, modificat pel Decret 35/2014, de 7 de març.  
Vistos l'article 36 de la Constitució i l'article 49.1.22a de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel qual s'aprova el reglament de desplegament d'esta última; i la resta de disposicions complementàries de pertinent aplicació, es dicta la següent resolució:  
  
Primer  
Inscriure la modificació estatutària del Col·legi Oficial de Protètics Dentals de la Província d'Alacant en el Registre de Col·legis Professionals i de Consells Valencians Professionals de la Comunitat Valenciana.  
  
  
Segon  
Publicar la present resolució en el Diari Oficial de la Comunitat Valenciana.  
  
Contra esta resolució que esgota la via administrativa, es podrà interposar, potestativament, un recurs de reposició davant del mateix òrgan que ha dictat l'acte, en el termini d'un mes comptat des de l'endemà de la notificació, o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats des de l'endemà de la seua notificació. Tot això de conformitat amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i els articles 10, 14, i 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.  
  
  
València, 23 de maig de 2013.- El director general de Justícia: Julián Ángel González Sánchez.  
  
  
  
Estatuts del Col·legi Oficial de Protètics Dentals de la Província d'Alacant  
  
TÍTOL I  
Del col·legi oficial  
  
CAPÍTOL I  
Naturalesa jurídica i àmbit  
  
Article 1  
El Col·legi Oficial de Protètics Dentals de la Província d'Alacant és una corporació de dret públic de caràcter representatiu i amb personalitat jurídica pròpia, que gaudix de plena capacitat per a obrar per al compliment dels fins que li són propis i constituïx l'organització professional en què s'integren, amb caràcter obligatori, els protètics dentals que exercisquen la seua professió a la província d'Alacant.  
  
  
Article 2  
El Col·legi oficial de Protètics Dentals de la Província d'Alacant queda emparat per la Constitució Espanyola, per la Llei i el Reglament de Col·legis Professionals, així com per la legislació comunitària, estatal i autonòmica que l'afecte i es regirà a més de per esta normativa, per estos estatuts i pels reglaments de règim interior.  
  
Article 3  
El Col·legi exercirà, en tot cas, la representació col·lectiva i oficial de la professió de protètic dental en l'àmbit territorial de la província d'Alacant.  
  
Article 4  
El castellà i el valencià són les llengües pròpies del Col·legi Oficial de Protètics Dentals de la Província d'Alacant.  
  
CAPÍTOL II  
Denominació, domicili i àmbit territorial  
  
Article 5.  
La denominació serà Col·legi Oficial de Protètics Dentals de la Província d'Alacant i el domicili social es fixa a Alacant, al carrer de Sant Carles, número 134, primer pis.  
El Col·legi Professional exercix les seues funcions a tot l'àmbit territorial de la província d'Alacant.  
  
CAPÍTOL III  
Relacions amb l'Administració  
  
Article 6  
En els seus aspectes institucionals i corporatius, el Col·legi Oficial de Protètics Dentals de la Província d'Alacant es relacionarà amb l'Administració de la Generalitat; pel que fa a aspectes institucionals a través de la Conselleria de Governació i Justícia i en els aspectes relatius als continguts propis de la professió, el Col·legi es relacionarà amb la Conselleria de Sanitat o la que siga competent en la matèria.  
  
  
CAPÍTOL IV  
De les relacions amb el Consell General de Col·legis de Protètics Dentals d'Espanya i amb el Consell General Autonòmic de la Comunitat Valenciana  
  
Article 7  
D'acord amb la legislació vigent el Col·legi Oficial de Protètics Dentals de la Província d'Alacant s'integrarà, si és el cas, i complint la legislació aplicable, en el Consell General de Protètics Dentals d'Espanya.  
  
Article 8  
Quan al territori de la Comunitat Valenciana estiga constituït un consell valencià de col·legis professionals de protètics dentals, el Col·legi de la província d'Alacant s'hi integrarà assumint les competències i funcions atribuïdes per la Llei 6/1997, de 4 de desembre, de Consells i Col·legis Professionals de la Comunitat Valenciana.  
  
CAPÍTOL V  
Fins i funcions del Col·legi  
  
Article 9  
Correspon al Col·legi exercir les funcions i els fins que li assigna, de manera general, la legislació vigent relativa als col·legis professionals i, amb caràcter merament enunciatiu, els expressats en els articles següents.  
  
Article 10  
Són fins essencials del Col·legi dins del seu àmbit territorial:  
a) L'ordenació de l'exercici de la professió.  
b) La protecció dels interessos dels consumidors i usuaris dels servicis dels seus col·legiats.  
c) Vetlar per la satisfacció dels interessos generals relacionats amb l'exercici de la professió de protètic dental.  
d) Promoure la millora constant de la qualitat de les prestacions professionals dels col·legiats, a través de la formació i el perfeccionament.  
  
e) Cooperar en la millora dels estudis que conduïxen a l'obtenció dels títols habilitants per a l'exercici de la professió.  
f) Col·laborar amb les administracions públiques en l'exercici de les seues competències en els termes que preveuen les lleis.  
Article 11  
Són funcions específiques del Col·legi en el seu àmbit territorial.  
1. Totes les funcions que redunden en benefici de la protecció dels interessos dels consumidors i usuaris dels servicis dels seus col·legiats.  
  
2. Exercir totes les funcions que els siguen encomanades per l'Administració i col·laborar amb esta per mitjà de la realització d'estudis, emissió d'informes, elaboració d'estadístiques i altres activitats relacionades amb els seus fins que puguen ser-los sol·licitades o acorden formular per iniciativa pròpia.  
3. Exercir la representació que establisquen les lleis per al compliment dels seus fins.  
4. Participar en els consells o organismes consultius de l'Administració en la matèria de competència de cada una de les professions.  
5. Participar en l'elaboració dels plans d'estudi i informar sobre les normes d'organització dels centres docents corresponents a les professions respectives i mantindre permanent contacte amb estos i preparar la informació necessària per a facilitar l'accés a la vida professional dels nous professionals.  
6. Posseir en el seu àmbit la representació i defensa de la professió davant de l'Administració, institucions, tribunals, entitats i particulars, amb legitimació per a ser part en quants litigis afecten els interessos professionals.  
7. Facilitar als tribunals, d'acord amb les lleis, la relació de col·legiats que pogueren ser requerits per a intervindre com a pèrits en els assumptes judicials o designar-los per si mateixos, segons pertoque.  
8. Ordenar en l'àmbit de la seua competència l'activitat professional dels col·legiats vetlant per l'ètica i dignitat professional i pel respecte degut als drets dels particulars i exercir la facultat disciplinària en l'orde professional i col·legial.  
9. Organitzar activitats i servicis comuns d'interés per als col·legiats, de caràcter professional, formatiu, cultural, assistencial i de previsió i altres d'anàlegs, i proveir el sosteniment econòmic per mitjà dels mitjans necessaris.  
10. Procurar l'harmonia i col·laboració entre els col·legiats, impedint la competència deslleial entre ells.  
11. Adoptar les mesures conduents a evitar l'intrusisme professional.  
12. Intervindre, en via de conciliació o arbitratge, en les qüestions que, per motius professionals, se susciten entre els col·legiats.  
13. Resoldre per laude, a instància de les parts interessades, les discrepàncies que puguen sorgir sobre el compliment de les obligacions dimanants dels treballs realitzats pels col·legiats en l'exercici de la professió.  
14. Impulsar i desenrotllar la mediació, així com exercir funcions d'arbitratge, nacional i internacional, de conformitat amb el que establix la legislació vigent.  
15. Informar en els procediments judicials o administratius en què es discutisquen honoraris professionals.  
16. Complir i fer complir als col·legiats les lleis generals i especials i els estatuts professionals i reglaments de règim interior, així com les normes i decisions adoptades pels òrgans col·legials, en matèria de la seua competència.  
17. Atendre les sol·licituds d'informació sobre els seus col·legiats i sobre les sancions fermes imposades a ells, així com les peticions d'inspecció o investigació que els formule qualsevol autoritat competent d'un estat membre de la Unió Europea en els termes que preveu la Llei 17/2009, de 23 de novembre, sobre el lliure accés a les activitats de servicis i el seu exercici, en particular, pel que fa a que les sol·licituds d'informació i de realització de controls, inspeccions i investigacions estiguen degudament motivades i que la informació obtinguda s'utilitze únicament per a la finalitat per a la qual es va sol·licitar.  
  
18. Totes les altres funcions que redunden en benefici dels interessos professionals dels col·legiats.  
19. Organitzar servicis d'assessorament jurídic, econòmic, administratiu, tècnic o de qualsevol altra classe a favor dels col·legiats.  
  
20. Portar el cens de professionals i el registre de títols dels col·legiats.  
21. Determinar les condicions per a la contractació, disciplina i acomiadament del personal al servici del Col·legi.  
22. Fomentar els actes de caràcter cultural i científic. Amb esta finalitat podran ser creades seccions científiques.  
23. Disposar d'un servici d'atenció als consumidors i usuaris i col·legiats que necessàriament tramitarà i resoldrà totes les queixes referides a l'activitat col·legial o dels col·legiats que presente qualsevol usuari o professional col·legiats, així com per organitzacions de consumidors i usuaris en la seua representació o en defensa d'interessos col·lectius.  
  
24. Disposar d'una pàgina web perquè a través de la finestreta única els professionals puguen realitzar els tràmits necessaris per a la col·legiació i per a donar-se de baixa en un col·legi, a través d'un únic punt, per via electrònica i a distància.  
  
Article 12  
Per al compliment dels seus fins el Col·legi gaudix de personalitat jurídica i total autonomia, i pot posseir, adquirir, gravar i alienar qualsevol classe de béns mobles i immobles, realitzar actes de disposició i domini sobre estos, comparéixer davant de qualsevol autoritat, organisme i jurisdicció i exercitar les corresponents accions i drets i seguir tota mena de procediments i, en general, gaudix de totes les facultats i drets concedits a les persones jurídiques, sense més limitacions que les establides en les lleis o en estos estatuts.  
  
CAPÍTOL VI  
Drets i deures dels col·legiats  
  
Article 13  
Tots els col·legiats tindran els drets següents:  
a) Exercir la professió i usar el títol de protètic dental, tal com establixen els presents estatuts.  
b) Participar en la gestió del Col·legi a través dels òrgans col·legiats, i exercir el sufragi actiu i passiu en les condicions previstes en estos estatuts.  
El vot dels col·legiats exercents tindrà doble valor que el dels no exercents; tot això de conformitat amb els articles d'estos estatuts que regulen esta matèria.  
c) Rebre informació sobre les activitats professionals del Col·legi.  
  
d) Rebre l'assistència del Col·legi en qualsevol conflicte d'origen professional, a través dels servicis tècnics d'assessorament, dels quals puga disposar el Col·legi en cada moment.  
Serà nul·la qualsevol exclusió o discriminació en menyscabament o perjuí d'estos drets.  
  
Article 14  
Són deures dels col·legiats:  
a) Complir i acatar estos estatuts i els acords dels òrgans de govern del Col·legi, així com les lleis i reglaments vigents.  
  
b) Facilitar informació veraç i responsable sobre les qüestions que no tinguen naturalesa reservada, quan siga requerit pels òrgans de govern del Col·legi, així com designar un domicili professional, als efectes de notificacions.  
c) Satisfer les quotes col·legials ordinàries i extraordinàries, establides per a contribuir al sosteniment del Col·legi, suportant totes les contribucions econòmiques de caràcter fiscal, corporatiu o de qualsevol altra índole a què la professió es trobe subjecta.  
d) Exercir els llocs per als quals hagen sigut triats.  
e) Complir correctament els seus encàrrecs professionals i tractar els clients i ciutadans amb la correcció professional deguda.  
f) Abstindre's de qualsevol pràctica que supose competència deslleial o que pose en perill la salut dental de l'usuari de la pròtesi.  
g) Denunciar al Col·legi tot acte d'intrusisme que arribe al seu coneixement, així com els casos d'exercici il·legal, tant per no-col·legiació com per trobar-se suspés o inhabilitat el denunciat.  
h) Guardar respecte als companys de professió i evitar competències il·lícites i complir els deures corporatius.  
i) Prestar els seus servicis professionals amb l'adequat nivell de qualitat.  
  
  
  
TÍTOL II  
Col·legiació i exercici de la professió  
  
CAPÍTOL I  
Obligatorietat  
  
Article 15  
En el Col·legi Oficial de Protètics Dentals de la Província d'Alacant s'integraran, amb caràcter obligatori, sense perjuí de les titulacions que puguen establir-se en un futur, els que en esta província posseïsquen la titulació de Tècnic Superior en Pròtesis Dentals, d'acord amb el que preveu el Reial Decret 1594/1994, de 15 de juliol, pel qual es desplega la Llei 10/1986, de 17 de març, sobre odontòlegs i altres professionals relacionats amb la salut dental, i que exercisquen la corresponent professió, en la província d'Alacant, de forma única o principal.  
  
S'integraran obligatòriament al Col·legi Oficial de Protètics Dentals de la Província d'Alacant, els professionals que hagen obtingut l'habilitació professional per l'Orde del Ministeri de la Presidència de 14 de maig de 1997, per a l'exercici de la professió de protètic dental.  
  
Estaran incorporats obligatòriament al Col·legi Oficial de Protètics Dentals de la Província d'Alacant els enumerats anteriorment, independentment del fet que treballen per compte propi o alié o que es dediquen a la fabricació, assessorament, a la formació o a la comercialització.  
  
  
Article 16  
Sense perjuí de l'anterior, podran pertànyer també al Col·legi en qualitat de protètics dentals no exercents, aquells que reunint els requisits acadèmics exigits, així com els establits en estos estatuts, no exercisquen la professió de protètic dental.  
Els col·legiats no exercents quedaran obligats a satisfer les quotes que es determinen i tindran els drets i deures que expressament se'ls reconega en estos estatuts.  
  
Article 17  
En el cas de desplaçament d'un professional a un altre estat membre de la Unió Europea, caldrà ajustar-se al que disposa la normativa vigent en aplicació del dret comunitari relatiu al reconeixement de qualificacions.  
  
CAPÍTOL II  
Requisits i presentació de la sol·licitud  
  
Article 18  
1. Per a la incorporació al Col·legi Oficial de Protètics Dentals de la Província d'Alacant caldran les condicions següents:  
a) Estar en possessió del títol de protètic dental o habilitat.  
b) Ser major d'edat.  
c) No estar inclòs en cap causa d'incapacitat o incompatibilitat per a l'exercici de la professió.  
d) Satisfer les quotes d'ingrés i complir els requisits documentals que establixen estos estatuts.  
2. Tots els tràmits necessaris per a la col·legiació es podran fer personalment o bé a través de la finestreta única per via electrònica i a distància.  
  
Article 19  
Correspon a la Junta de Govern del Col·legi resoldre sobre les sol·licituds d'incorporació a este. Les sol·licituds d'incorporació seran admeses o denegades. En este últim supòsit, la Junta de Govern fonamentarà la seua resolució.  
En els supòsits en què la sol·licitud no reunisca els requisits exigits, pertocarà l'aplicació, en matèria d'esmena, de la Llei 30/1992, de 26 de novembre.  
La Junta de Govern podrà denegar la sol·licitud de col·legiació si considera que la documentació aportada pel sol·licitant és insuficient, oferix dubtes d'autenticitat, o no reunix les condicions exigides per la legislació vigent i estos estatuts, o quan l'interessat estiga complint una condemna imposada per un tribunal ordinari de justícia, que comporte com a pena accessòria la inhabilitació, absoluta o parcial, per a l'exercici de la professió.  
La denegació requerirà audiència prèvia de l'interessat i resolució motivada. Contra la resolució denegatòria es podran interposar els recursos regulats en els estos estatuts.  
Haurà de concedir-se la incorporació al Col·legi als qui reunisquen els requisits exigibles per a això, d'acord amb els presents estatuts.  
El Col·legi portarà un llibre de registre dels seus membres en què hauran de constar tots els fets que es determinen segons els estatuts, lleis i reglaments.  
  
CAPÍTOL III  
Pèrdua de la condició de col·legiat  
  
Article 20  
Seran causes suficients per a la pèrdua de la condició de col·legiat:  
  
1. Baixa voluntària, per cessament en l'exercici de la professió en l'àmbit de la província d'Alacant, que haurà de ser acreditada documentalment. Esta baixa serà comunicada fefaentment amb un escrit dirigit al president amb un mes d'antelació. Esta baixa no eximix del pagament de les quotes degudes amb els interessos i gastos corresponents que es generen per la seua reclamació.  
2. L'incompliment de les seues obligacions com a col·legiat.  
3. La condemna judicial ferma que comporte la inhabilitació per a l'exercici de la professió.  
4. Per sanció disciplinària ferma d'expulsió del Col·legi aprovada en expedient disciplinari.  
5. L'Impagament de les quotes col·legials durant més de sis mesos, alterns o consecutius, amb requeriment de pagament previ i audiència a l'interessat.  
  
Article 21  
La pèrdua de la condició de col·legiat quan ha de ser acordada per la Junta de Govern requerirà expedient, audiència de l'interessat i resolució motivada que advertirà dels recursos que puga posar l'interessat. L'acord és immediatament executiu excepte suspensió acordada per òrgan judicial o administratiu competent.  
  
Article 22  
En cas de baixa per falta de pagament de les quotes ordinàries o extraordinàries, els col·legiats podran rehabilitar els seus drets pagant allò que és degut, els seus interessos al tipus legal, els gastos generats i la quantitat que corresponga com a nova quota d'ingrés.  
  
  
TÍTOL III  
Del funcionament del col·legi  
  
CAPÍTOL I  
Dels òrgans de govern i representació del Col·legi  
  
Article 23  
Els òrgans de govern i representació del Col·legi Oficial de Protètics Dentals de la Província d'Alacant, seran els següents:  
- El president.  
- La Junta de Govern.  
- L'Assemblea General.  
  
CAPÍTOL II  
Assemblea general  
  
Article 24  
Tots els col·legiats exercents i no exercents en plenitud dels seus drets formen part de l'Assemblea General i podran assistir a esta amb veu i vot, sent este últim indelegable, i sense perjuí del que disposa l'article 14 dels presents estatuts.  
L'Assemblea General és l'òrgan suprem de decisió del Col·legi en els assumptes propis de la seua competència d'acord amb les disposicions d'estos estatuts i es reunix una vegada a l'any, en el mes de febrer, en sessió ordinària.  
  
Article 25  
L'Assemblea General ordinària té les funcions següents:  
1r. La lectura i aprovació de l'acta de la sessió anterior.  
2n. L'aprovació dels comptes del Col·legi, de l'any anterior i l'examen i aprovació dels pressupostos del Col·legi per al següent. L'examen de tota la documentació econòmica es durà a terme necessàriament en la seu del Col·legi.  
3r. Dictar i aprovar les normes, reglaments i codis d'orde general que es creguen convenients per al desenrotllament de la professió.  
4t. La presa d'acords en relació amb els assumptes i propostes de la Junta de Govern i dels col·legiats.  
5t. L'aprovació i modificació dels Estatuts del Col·legi, d'acord amb la proposta que puga formular la Junta de Govern.  
6t. La dissolució del Col·legi i, en este cas, la destinació a donar als seus béns.  
  
Article 26  
L'Assemblea General extraordinària té les funcions següents:  
a) Aprovació i modificació dels Estatuts del Col·legi i dels reglaments de règim interior i del règim i relacions professionals, segons el que establix la Llei 6/1997, de 4 de desembre, de Consells i Col·legis Professionals de la Comunitat Valenciana.  
b) Autorització a la Junta de Govern per a adquirir, alienar o gravar béns immobles del patrimoni del Col·legi.  
c) Aprovació de quotes extraordinàries.  
d) La moció de censura només podrà plantejar-se en l'Assemblea General extraordinària convocada a este efecte. La moció de censura haurà d'incloure una llista de candidats i un programa alternatiu perquè prospere la dita moció de censura, el vot favorable, directe i personal de la mitat més un dels assistents.  
e) Decidir sobre la fusió, absorció, o dissolució del Col·legi.  
f) Aquells assumptes que siguen sotmesos a la seua consideració per acord de la Junta de Govern o a petició d'un terç dels col·legiats.  
  
  
Article 27  
Convocatòries.  
L'Assemblea General serà convocada per acord de la Junta de Govern, ja siga per iniciativa pròpia o a petició d'un terç, com a mínim, dels col·legiats, en els casos d'Assemblea General extraordinària.  
  
La convocatòria d'Assemblea General es col·locarà en el tauler d'anuncis del Col·legi incloent l'orde del dia, es notificarà a tots els col·legiats i s'haurà d'enviar amb una antelació de com a mínim 15 dies de la data de la celebració. Quan la convocatòria estiga feta a petició dels col·legiats no es podrà demorar la celebració de la junta més de 45 dies des de la presentació de la petició.  
Si el que es pretén és un vot de censura contra la junta o algun dels seus membres, la petició haurà de ser subscrita per un terç dels col·legiats expressant clarament els motius en què es fonamenta.  
Des del moment de la tramitació de la convocatòria, tota la documentació i antecedents dels temes a debatre estaran en la Secretaria a disposició dels col·legiats.  
No podrà ser objecte de deliberació o acord cap assumpte que no figure inclòs en l'orde del dia, sense perjuí que, en el torn obert de paraula es puga plantejar la conveniència de tractar determinats assumptes en assemblees posteriors.  
  
Article 28  
Constitució  
Tant les assemblees ordinàries, com les extraordinàries es constituïxen amb l'assistència de tots els col·legiats presents, i serà necessari per a la seua vàlida constitució en primera convocatòria, la concurrència d'un 15 per cent dels col·legiats. En segona convocatòria, que haurà de realitzar-se després de transcorreguts 30 minuts de l'hora anunciada per a la primera, i que quedarà vàlidament constituïda, siga quin siga el nombre de col·legiats presents.  
Si l'objecte de l'Assemblea General extraordinària fora la moció de censura, serà necessària l'assistència d'un terç dels col·legiats i perquè prospere caldrà el vot favorable de la mitat més un de tots els assistents.  
El president moderarà els debats, concedirà i retirarà la paraula i atendrà que el debat transcórrega segons les regles de la llibertat i el respecte cap a totes les persones.  
Fins a cinc dies abans de la celebració de la Junta es podran presentar esmenes i alternatives a la proposta de l'orde del dia, que hauran d'estar firmades per un mínim de 10 col·legiats; l'esmentat orde del dia haurà de ser comunicat als col·legiats, amb una antelació mínima de 48 hores.  
  
Article 29  
Adopció d'acords  
Les votacions seran ordinàries, nominals o secretes; estes últimes es faran, en tot cas, quan la votació tracte d'elecció de càrrecs, o es tracte d'assumptes que afecten la intimitat o l'honor de les persones.  
  
Els acords s'adopten per majoria de l'assistent llevat que s'exigisca un quòrum especial, i obliguen tots els col·legiats, presents i absents.  
  
De tots els acords s'alçarà acta que serà transcrita en un llibre amb esta finalitat, el qual serà diligenciat degudament pel secretari.  
  
  
CAPÍTOL III  
De la Junta de Govern  
  
Secció primera  
Disposicions generals  
  
Article 30  
a) Els membres de la Junta de Govern seran triats pel cos electoral, compost per tots els col·legiats en plenitud dels seus drets, per mitjà de vot personal i secret o per vot per correu, en acte públic convocat a este efecte.  
b) La Junta de Govern exercirà les funcions que estatutàriament té atribuïdes, amb tots els drets i obligacions que deriven de la llei i dels acords emanats de l'Assemblea General i queda facultada per a adoptar totes les mesures legals, reglamentàries que crega pertinents per a assegurar el compliment d'aquelles funcions.  
c) Els membres de la Junta de Govern no podran delegar les atribucions o competències pròpies. Però es podran auxiliar en les seues funcions per mitjà de la creació de comissions formades pels col·legiats i presidides per un membre de la Junta.  
d) Els membres de la Junta de Govern seran triats d'acord amb les disposicions establides en estos estatuts, i per la seua representativitat seran inamovibles, excepte per les causes previstes en l'article 31.  
  
e) En el supòsit de produir-se la vacant de més de la mitat dels membres de la Junta de Govern, es procedirà a la convocatòria d'eleccions d'acord amb el procediment establit en els presents estatuts.  
  
  
Secció segona  
Duració del mandat i causes del cessament  
  
Article 31  
Els càrrecs de la Junta de Govern tindran una duració de quatre anys i es renovaran al finalitzar l'esmentat termini la totalitat dels càrrecs.  
Els membres de la Junta poden ser reelegits o optar a un altre càrrec.  
Els membres de la Junta de Govern cessaran per les causes  
següents:  
a) Expiració del terme per al qual han sigut triats.  
b) Renúncia de l'interessat.  
c) Condemna per sentència ferma, que comporte inhabilitació per a càrrecs públics.  
d) Sanció disciplinària ferma per falta greu o molt greu.  
e) Pèrdua de la condició d'elegibilitat d'acord amb estos estatuts.  
  
f) Nomenament per a exercir càrrecs en l'Administració central, autonòmica, local o institucional que suposen incompatibilitat.  
g) Resolució judicial ferma en este sentit.  
h) Aprovació de moció de censura, segons allò que s'ha regulat en estos estatuts.  
Article 32  
S'entendrà que l'interessat renúncia al càrrec quan deixe d'assistir sense causa justificada a tres sessions seguides o a cinc alternes de la junta en un mateix any i sense motius justificats.  
  
Secció tercera  
Del Ple de la Junta de Govern  
  
Article 33  
Els membres de dret de la Junta de Govern seran: el president, el vicepresident, el secretari, el tresorer, el ponent de cultura i un vocal.  
  
Les vacants que durant el mandat es produïsquen al si de la Junta de Govern, a excepció del càrrec de president, que serà substituït pel vicepresident, seran cobertes en un termini de dos mesos des que es produïsquen per les persones que nomene la mateixa junta, que hauran de reunir les condicions d'elegibilitat establides en estos estatuts i ser ratificades en la primera Assemblea General que se realitze. En tot cas, les persones així anomenades cessaran en el càrrec quan haguera correspost fer-ho a la persona que substituïsquen. Si no és ratificada per l'Assemblea, la persona designada per la junta cessarà i serà nomenada per a ocupar el càrrec qui resulte designat per l'Assemblea en aquell mateix acte.  
  
Quan el nombre de places vacants de la junta supere la majoria de membres de ple dret es convocaran noves eleccions per a cobrir-les. La convocatòria es farà durant els 10 dies següents de ser efectiva la vacant que suposava la perduda de l'esmentada majoria.  
  
Article 34  
Convocatòria de reunions  
1. El Ple de la junta s'haurà de reunir obligatòriament almenys una vegada al trimestre, i extraordinàriament quan ho demanen almenys tres dels seus membres i sempre que les circumstàncies ho aconsellen o per petició del president.  
2. Perquè el Ple de la junta quede vàlidament constituït serà necessari que estiguen presents, en primera convocatòria almenys quatre membres que la formen; si no hi ha el nombre suficient, es reunirà mitja hora després de la indicada per a la primera convocatòria, amb les persones presents i, siga quin siga el nombre, quedarà vàlidament constituïda.  
3. Les convocatòries les farà el secretari, de forma fefaent i amb mandat previ de la Presidència, i indicaran la data, el lloc de la reunió, l'hora de la primera i de la segona convocatòria i l'orde del dia. Hauran de ser enviades almenys amb set dies hàbils d'antelació, excepte que per raons importants o urgents s'acorde convocar-les amb caràcter d'urgència, en un terme que mai podrà ser inferior a 48 hores.  
  
4. Junt amb la convocatòria haurà d'adjuntar-se la documentació relativa als assumptes a tractar i debatre, que figuren inclosos en l'orde del dia, llevat que a juí del president no es considere necessari.  
5. No podrà ser objecte de deliberació o acord cap assumpte que no figure inclòs en l'orde del dia, llevat que constituït vàlidament l'òrgan col·legiat siga declarada la urgència de l'assumpte pel vot favorable de la majoria dels presents.  
Els acords seran adoptats per majoria de vots dels assistents i, en cas d'empat, decidirà la presidència.  
6. L'assistència a les reunions serà obligatòria.  
  
Article 35  
La representació dels membres de la Junta no és delegable. El membre de la Junta que es trobe impedit d'assistir a la reunió podrà, no obstant això, expressar per escrit la seua opinió en els assumptes de l'orde del dia que estime convenient, l'escrit dels quals serà llegit oportunament en la reunió.  
  
CAPÍTOL IV  
Facultats de la Junta de Govern  
  
Article 36  
Seran facultats de la Junta de Govern:  
a) Prestar col·laboració a les autoritats universitàries, acadèmiques o administratives en general per a la millor ordenació de l'ensenyança i per al major perfeccionament i la defensa eficaç dels interessos.  
b) Imposar als col·legiats les correccions disciplinàries que establixen estos estatuts i denunciar, si és procedent, a les autoritats les conductes que siguen constitutives de delicte o que signifiquen un perill per a la salut bucodental.  
c) Proposar a les autoritats pertinents la promulgació de normes tendents al perfeccionament de l'exercici de la professió en benefici i garantia de la salut publica.  
d) Perseguir l'intrusisme professional en qualsevol forma que siga, i exercir amb esta finalitat les accions legals corresponents.  
e) Redactar els pressupostos i rendir els comptes anuals. Recaptar, distribuir i administrar els fons del Col·legi, com també el seu patrimoni i els altres recursos que li siguen atribuïts.  
f) Dictar i aprovar les normes de desplegament i complementàries que es creguen convenients per a garantir i millorar el funcionament correcte de les estructures i els servicis del Col·legi, incloent-hi la contractació de personal i assessors tècnics que estimen necessaris.  
g) Constituir les seccions i comissions que es consideren necessàries per a la gestió o la redacció d'assumptes concrets, de caràcter general, que incumbisquen el Col·legi.  
h) Convocar les assemblees generals ordinàries o extraordinàries, segons convinga.  
i) Determinar sobre l'admissió dels professionals que sol·liciten la incorporació al Col·legi.  
j) Interpretar estos estatuts i determinar per analogia de preceptes o de fets, les situacions que no apareguen resoltes d'una manera expressa i concreta.  
k) Dirimir en un procediment arbitral les controvèrsies que es produïsquen entre col·legiats o entre els col·legiats i els seus clients, a petició dels interessats.  
l) Vetlar pel compliment de les disposicions sobre defensa de la competència i competència deslleial i la Llei General de Publicitat.  
m) Determinar les quotes que hauran de pagar els col·legiats ordinàries o extraordinàries per al sosteniment de les càrregues i servicis col·legials.  
n) Informar els col·legiats de totes les qüestions que puguen afectar-los, ja siguen d'índole corporativa, col·legial, professional o cultural, de les que la Junta de Govern tinga notícies.  
De cada reunió que tinga el Ple de la Junta s'alçarà acta, que serà transcrita en un llibre amb esta finalitat, el qual, serà diligenciat degudament pel secretari.  
  
CAPÍTOL V  
Dels càrrecs de la Junta de Govern  
  
Secció primera  
Del president  
  
Article 37  
El president és el representant legal del Col·legi, i presidix, si una disposició específica no disposa una altra cosa, tots els òrgans col·legials que es designen al si del Col·legi. Vetlarà pel compliment de la legislació vigent i de les disposicions o acords que dicten la Junta de Govern, l'Assemblea General i els altres òrgans i exercirà a més les funcions següents:  
a) Farà complir els preceptes d'estos estatuts i els acords que adopte la Junta de Govern.  
b) Tindrà a tots els efectes, la representació legal del Col·legi, i podrà firmar i autoritzar tots els contractes, convenis, actes, oficis, o documents públics o privats en els quals el Col·legi siga part.  
c) Convocarà, obrirà, presidirà, dirigirà i alçarà les sessions de la junta i de l'Assemblea General.  
d) Firmarà les actes corresponents.  
e) Autoritzarà els lliuraments o les ordes de pagament o d'ingrés.  
f) Visarà totes les certificacions i els escrits que expedisca el secretari del Col·legi.  
  
Article 38  
El càrrec de president i membre de la Junta de Govern serà gratuït; no obstant això, en els pressupostos col·legials figuraran les partides necessàries per a atendre decorosament els gastos de representació del Col·legi.  
  
Secció segona  
Del vicepresident  
  
Article 39  
El vicepresident substituirà el president en casos d'absència, malaltia, o defunció i exercirà, en tot moment, totes les funcions que li conferisca la presidència, dins de l'orde col·legial.  
  
Secció tercera  
Del secretari  
  
Article 40  
Correspon al secretari:  
a) Exercir la fe pública de tots els actes, documents i antecedents que es troben en el Col·legi, i redactar i firmar les actes de les sessions dels òrgans de govern.  
b) Organitzar i custodiar l'arxiu de la documentació del Col·legi.  
  
c) És el cap superior del personal i de l'administració del Col·legi, sense perjuí de les facultats que puguen donar-se a un gerent.  
d) Portar el cens de col·legiats i revisar-lo anualment.  
e) Redactar i presentar la Junta de Govern la memòria anual, per a la seua aprovació.  
f) Expedir amb el vistiplau del president les certificacions que se sol·liciten.  
  
Secció quarta  
Del tresorer interventor  
  
Article 41  
El tresorer interventor tindrà a càrrec seu la custòdia i disposició immediata dels fons del Col·legi i el control intern de les finances i comptes del Col·legi, controlarà els cobraments i pagaments i intervindrà totes les operacions d'ingressos i gastos junt amb el president.  
Haurà de presentar el pressupost i els comptes anuals de cada exercici per a la seua aprovació per l'Assemblea General.  
  
Secció quinta  
Del ponent de cultura  
  
Article 42  
El ponent de cultura serà l'encarregat de supervisar i coordinar tots els actes, iniciatives, activitats i promocions culturals i científiques del col·legi.  
  
Article 43  
Del vocal/s.  
Correspon als vocal/s:  
1r. Col·laborar en els treballs de la Junta de Govern, assistint a les seues deliberacions i reunions.  
2n. Formar part de les comissions que es constituïsquen per a l'estudi i desenrotllament de qüestions i assumptes determinats.  
3r. Totes les funcions que els encomanen el president o la Junta de Govern.  
  
CAPÍTOL VI  
Eleccions: requisits per a formar part de la Junta de Govern  
  
Secció primera  
Condicions per a ser elegible  
  
Article 44  
Seran condicions comunes a tots els càrrecs ser col·legiat, estar al corrent en totes les obligacions col·legials i no estar afectat per cap prohibició o incompatibilitat legal o estatutària.  
A més de les condicions comunes, para cada un dels càrrecs, en especial, seran exigides les següents:  
a) Per a ser president i vicepresident de la Junta de Govern, ser col·legiat en exercici i haver complit i acreditat un mínim de tres anys d'exercici professional.  
b) Per als altres càrrecs de la Junta de Govern, bastarà acreditar un mínim de dos anys d'exercici professional.  
c) Per al càrrec de vocal/s, podran ser designats col·legiats no exercents.  
  
Secció segona  
Presentació de candidatures  
  
Article 45  
Les candidatures es presentaran en la Secretaria del Col·legi, des de la publicació de l'acord de convocatòria fins un mes abans de la celebració de l'elecció.  
Totes les candidatures hauran d'estar formades pels set càrrecs titulars.  
  
Secció tercera  
Forma d'elecció  
  
Article 46  
Tots els càrrecs de la Junta de Govern seran elegits per elecció universal, lliure, directa i secreta, per mitjà de votació dels col·legiats, i regirà quant al còmput del valor dels vots el que establix l'article 13.b.  
  
  
Secció quarta  
Convocatòria  
  
Article 47  
La Junta de Govern acordarà la convocatòria d'eleccions amb una antelació mínima de dos mesos al dia de la celebració de les votacions. L'anunci de convocatòria es publicarà en un dels diaris de major difusió en la província d'Alacant, en el termini de cinc dies a partir de l'adopció de l'acord.  
La Junta haurà de comunicar amb una antelació mínima de 30 dies la convocatòria per mitjà d'enviament de circular a tots els col·legiats o publicant-la en la pàgina web del Col·legi.  
En la convocatòria es farà constar dia i hora de celebració de les eleccions i l'hora tancament d'urnes per al començament de l'escrutini.  
Amb 20 dies d'antelació a la celebració de les eleccions es publicarà en el tauler del Col·legi les llistes amb el cens de votants i en cas d'establir-se més d'una mesa electoral es farà constar la taula en què correspon votar a cada u. Contra les esmentades llistes es podrà presentar recurs de reposició en el termini de cinc dies des de la seua publicació.  
  
  
Secció quinta  
Candidats  
  
Article 48  
Els candidats hauran de complir els requisits que indiquen els articles 18 i 44, i sol·licitaran esta condició, per escrit, a la Junta de Govern del Col·legi. La sol·licitud haurà de fer-se per candidatures completes.  
  
La presentació de candidatures per als càrrecs de membres de la Junta de Govern haurà de ser recolzada amb la firma, com a mínim, d'un 10 per cent dels col·legiats.  
Els membres de la Junta que vullguen presentar-se a la reelecció hauran d'anunciar-ho abans de la publicació de l'anunci de convocatòria; sense perjuí que continuen exercint els seus càrrecs fins que es constituïsca la nova junta de govern.  
  
Secció sexta  
Aprovació de les candidatures  
  
Article 49  
1. Immediatament després de ser convocades les eleccions es constituirà la mesa electoral, que estarà formada per un president i un vocal.  
Cap candidat podrà ser membre de la mesa electoral. En cas contrari, la Junta de Govern designarà o triarà, entre els col·legiats exercents i no exercents, per mitjà de sorteig les persones que substituiran i ocuparan els seus càrrecs en la mesa electoral, i podran igualment nomenar-se suplents per a poder actuar de manera indistinta durant el transcurs de la jornada, i serà obligada la presència de com a mínim dos membres.  
2. L'endemà d'haver expirat el terme per a la presentació de candidatures, la Junta Electoral, amb els membres designats, es reunirà en sessió extraordinària, i proclamarà les llistes dels candidats que complisquen les condicions d'elegibilitat. També alçarà acta en què farà constar, motivadament, els fonaments d'exclusió de les candidatures no admeses.  
3. Les candidatures vàlidament proclamades s'exposaran en el tauler d'anuncis del Col·legi i en la pàgina web.  
4. Una vegada publicades les candidatures en el tauler d'anuncis, les que no hagen sigut acceptades podran presentar recurs de reposició en el terme de dos dies. La Junta Electoral resoldrà els recursos en el terme dels dos dies següents; en cas de no haver adoptat cap acord en este termini, el recurs s'entendrà desestimat. En cas de resoldre'l favorablement, col·locarà la nova candidatura en el tauler d'anuncis.  
  
La resolució que recaiga en la via d'administrativa i la interposició del recurs no implicarà la interrupció del procés electoral sense perjuí del que en este sentit dispose el tribunal de justícia corresponent.  
  
5. Una vegada aprovades les candidatures, cada una podrà designar, per escrit, davant de la mesa electoral, un o més interventors. Els interventors tindran dret d'intervindre en tots els actes electorals i de presentar les reclamacions i recursos que creguen pertinents.  
  
Secció sèptima  
Procediment electiu  
  
Article 50  
1. L'elecció dels membres de la Junta de Govern es farà per votació de llistes tancades en què podran prendre part tots els col·legiats inclosos en el cens electoral.  
L'acte electoral es farà el dia indicat en la convocatòria en la convocatòria en presència de la mesa electoral.  
2. A l'hora i al lloc previstos per a l'elecció s'instal·larà una urna, a càrrec de la mesa electoral, en la qual cada votant depositarà en un sobre una papereta en què estaran inclosos el nom, els cognoms i el càrrec dels candidats. Les paperetes i sobres seran de color blanc i per a facilitar la seua uniformitat, seran facilitats pel Col·legi, a càrrec seu.  
3. Els votants hauran d'acreditar a la mesa electoral la seua personalitat. La taula comprovarà la seua inclusió en el cens elaborat per a les eleccions, el seu president pronunciarà en alta veu el nom i cognoms del votant, indicant que vota, després d'això s'introduirà la papereta en la corresponent urna.  
4. Es considerarà vot en blanc, però vàlid, el sobre que no continga papereta.  
5. Seran nuls tots els vots recaiguts en persones que no consten en les candidatures aprovades i les paperetes que continguen frases o expressions diferents dels noms i càrrecs dels candidats proposats. També seran nuls els vots emesos per col·legiats que no estan capacitats per a votar.  
6. Finalitzada la votació dels assistents, es procedirà a la comprovació dels vots emesos per correu, amb comprovació prèvia de les dades de cada votant, i s'anul·laran aquells que hagen exercit de forma personal el seu dret al vot.  
7. Immediatament finalitzada la votació, es procedirà a l'escrutini de vots al mateix lloc de la votació. En este recompte, seran considerats nuls tots els vots recaiguts en persones que no consten en les candidatures aprovades, així com les paperetes que continguen frases o expressions diferents al nom i càrrec del candidat proposat. Del desenrotllament de la votació i del resultat de l'escrutini s'alçarà acta a continuació, que serà firmada per tots els membres de la taula. Les actes seran llegides públicament davant dels assistents a l'elecció i proclamats els noms dels elegits. Una còpia d'esta acta serà exposada al tauler d'anuncis del Col·legi.  
8. Durant els dos dies següents, qualsevol candidat podrà impugnar, per escrit, tot l'acte electiu, o sol·licitar la correcció d'errors que s'hagen comés. La mesa electoral, ho resoldrà en els dos dies següents i concedirà o denegarà el que s'haja demanat. En el primer cas, si considera la concurrència de defectes invalidants, podrà convocar un nou acte electoral, en un termini de 15 dies. En el segon cas, el candidat impugnant tindrà llibertat de fer ús de les accions legals que l'assistisquen.  
9. Una vegada passats els termes previstos en l'apartat anterior, la Junta de Govern ixent, amb la firma del president i del secretari, expedirà en un termini de 15 dies els nomenaments corresponents a la candidatura que haja obtingut la majoria de vots.  
Els membres triats prendran possessió en un termini màxim de 15 dies des de la data de l'elecció.  
10. Els nomenaments dels elegits seran comunicats a les conselleries i departaments competents en matèria de col·legis professionals, al Consell General de Col·legis de Protètics Dentals i a les instàncies i organismes que corresponga.  
  
Secció octava:  
El vot per correu  
  
Article 51  
51.1. Aquells col·legiats que el dia de l'elecció no puguen anar a les urnes podran votar per correu d'acord amb el procediment següent:  
  
a) Fins a 10 dies abans de l'elecció, l'interessat es dirigirà personalment o per mitjà de persona proveïda de poder notarial, a la Secretaria del Col·legi i demanarà el certificat d'inclusió en el cens electoral i la resta de documentació electoral.  
b) En el terme de 48 hores, la Secretaria del Col·legi enviarà per correu certificat a l'adreça que designe el col·legiat el certificat d'inscripció en el cens i les paperetes i sobres adequats per a la votació.  
  
c) El col·legiat introduirà la papereta de votació en un sobre sense cap inscripció. Després, introduirà el sobre amb la papereta, el certificat d'inclusió en el cens electoral i una fotocòpia del DNI o carnet de col·legiat, en un altre sobre, que enviarà per correu certificat al Col·legi amb la menció següent: «Per a les eleccions del Col·legi de Protètics Dentals de la Província d'Alacant».  
51.2 La mesa electoral recepcionarà tots els vots per correu que tinguen entrada en el Col·legi abans del tancament de la votació, i s'encarregarà de la seua custòdia.  
  
TÍTOL IV  
Règim econòmic i financer  
  
Article 52  
El Col·legi té plena capacitat jurídica en l'àmbit econòmic i patrimonial per al compliment de les seues finalitats.  
  
Article 53  
Recursos econòmics ordinaris  
Són recursos econòmics ordinaris del Col·legi  
1) Les quotes d'incorporació dels col·legiats.  
2) Les quotes ordinàries i extraordinàries dels col·legiats.  
3) Els ingressos procedents de publicacions, impresos, servicis, certificacions, arbitratges, dictàmens, informes, cursos i congressos i altres quantitats acreditades per altres servicis.  
4) Els rendiments financers derivats dels fons que tinga en depòsit o administre.  
5) Els rendiments dels béns i drets que integren el patrimoni del Col·legi.  
6) Les taxes o altres contraprestacions que el Col·legi professional puga percebre per la prestació dels servicis corresponents a les seues funcions públiques.  
7) Els drets pels servicis d'intervenció col·legial, dels treballs i contractes professionals abonats pels beneficiaris del servici o per la forma acordada contractualment entre les parts.  
8) L'import corresponent a les multes econòmiques derivades de les sancions.  
  
Article 54  
La Junta de Govern exigirà la quantitat de la quota d'incorporació i de les quotes periòdiques, ordinàries i extraordinàries del Col·legi i dels drets d'utilització dels servicis col·legials.  
L'Assemblea General fixarà la quantitat i forma d'abonament de les quotes extraordinàries que eventualment es requerisquen per a atendre les necessitats del Col·legi.  
  
Article 55  
Recursos econòmics extraordinaris  
Els recursos econòmics extraordinaris procediran de:  
1. Les quotes extraordinàries que aprove l'Assemblea General.  
2. Les subvencions, els donatius o qualsevol tipus d'ajuda econòmica que les persones o institucions públiques o privades atorguen al Col·legi.  
3. Els béns mobles o immobles que per herència, donació o qualsevol altre títol passen a formar part del patrimoni del Col·legi.  
  
Article 56  
Elaboració del pressupost.  
El pressupost s'elaborarà amb caràcter anual, per anys naturals, d'acord amb els principis d'economia i eficàcia, i inclourà la totalitat d'ingressos i gastos col·legials.  
Si es produïra la necessitat inajornable de fer un gasto no previst en el pressupost, la Junta de Govern podrà fer l'habilitació necessària amb càrrec en transferència de crèdits o d'ingressos no previstos. Si el gasto no previst consistix en una inversió en béns immobles o la seua quantitat excedix del 20 per cent dels recursos ordinaris haurà de sotmetre l'acord a aprovació prèvia de l'Assemblea General Extraordinària.  
  
  
Article 57  
Aprovació  
En el cas que l'Assemblea General no aprove el pressupost ordinari d'un exercici i sense perjuí de la seua revisió i aprovació posterior, el Col·legi funcionarà provisionalment amb el de l'any anterior, el qual s'entendrà prorrogat a estos efectes amb l'augment de l'IPC corresponent.  
  
Article 58  
En cas de dissolució del Col·legi, per alguna de les causes que establisquen les lleis vigents, la Junta de Govern actuarà com a comissió liquidadora.  
  
Article 59  
Memòria anual  
1. El Col·legi Oficial de Protètics Dentals de la Província d'Alacant està subjecte al principi de transparència en la seua gestió. Per a això, elaborarà una memòria anual que aprovarà en Assemblea General.  
2. La memòria anual haurà de contindre la informació que es reflectix en l'article 11 de la Llei 2/1974, de 13 de febrer que regula els col·legis professionals.  
3. La memòria anual haurà de fer-se pública a través de la pàgina web en el primer semestre de l'any.  
4. El Col·legi remetrà al Consell General la memòria anual, que farà pública.  
  
  
TÍTOL V  
De l'exercici de la professió  
  
CAPÍTOL I  
Codi deontològic  
  
Article 60  
Les normes del codi deontològic que estiguen vigents, una vegada aprovades per l'Assemblea General, seran de compliment obligatori en l'exercici de la professió, sense perjuí de les altres normes contingudes en estos estatuts.  
  
CAPÍTOL II  
Normes generals  
  
Article 61  
El professional col·legiat és l'única persona autoritzada per a portar a terme en la província d'Alacant, amb caràcter únic o principal, qualsevol de les tasques definides en l'article segon de la Llei 10/1986, de 17 de març.  
  
  
Article 62  
Igualment tindran plena capacitat i responsabilitat respecte dels laboratoris que dirigisquen, de conformitat al que disposa la Llei 10/1986, de 17 de març, i les seues normes de desplegament.  
  
TÍTOL VI  
De la inspecció dels laboratoris  
  
Article 63  
La Junta de Govern o la comissió que siga nomenada podrà determinar d'ofici, inspeccions o verificacions dels laboratoris de pròtesi dental, coordinant actuacions conjuntes amb les conselleries competents davant dels presumptes incompliments en la fabricació, comercialització o posada en el mercat de la pròtesi dental, o davant d'accions de competència deslleial o campanyes publicitàries que induïsquen a engany, o a instàncies de requeriment de les autoritats judicials, sanitàries o administratives que corresponguen.  
En el supòsit de detectar irregularitats, i independentment de l'aplicació del procediment disciplinari que pertoque, segons el que establixen estos estatuts, s'informarà l'administració corresponent, en defensa dels drets i els interessos de les persones destinatàries de l'actuació professional.  
  
Article 64  
El titular del laboratori serà a tots els efectes el responsable de les faltes que es puguen cometre derivades de l'exercici professional o de l'incompliment de les obligacions establides per estos estatuts, sense perjuí de les responsabilitats directes i personals dels seus empleats o de terceres persones.  
  
TÍTOL VII  
Règim disciplinari  
  
Article 65  
En virtut de la incorporació, els col·legiats accepten el règim disciplinari del Col·legi destinat a previndre i corregir les infraccions dels deures col·legials i de les normes de deontologia professional que s'establixen amb caràcter general.  
  
Article 66  
Faltes  
Les faltes comeses es classifiquen en lleus, greus i molt greus.  
  
Article 67  
Són faltes lleus;  
1. No atendre els requeriments del Col·legi.  
2. Les incorreccions d'escassa transcendència en la realització dels treballs professionals.  
3. La desconsideració amb els companys col·legiats.  
  
Article 68  
Són faltes greus:  
1. L'acumulació de tres o més faltes lleus.  
2. La infracció de normes deontològiques.  
3. Les ofenses greus a altres col·legiats.  
4. L'emissió d'informes o certificacions faltant a la veritat o la falsedat en qualsevol dels documents que hagen de tramitar-se a través del Col·legi.  
5. Les actuacions que impliquen competència deslleial.  
  
Article 69  
Són faltes molt greus:  
1. La reincidència en la comissió de faltes greus.  
2. Les consideracions com a faltes greus sempre que es donen circumstàncies de greu perjuí, o dany material o moral o a tercers.  
Per raó de les infraccions abans assenyalades, podran imposar-se les sancions següents:  
a) Les faltes lleus seran sancionades amb l'advertència per escrit de correcció de conducta per part del Col·legi.  
b) Les faltes greus seran sancionades igualment amb l'advertència per escrit, i podran comportar fins i tot la suspensió en l'exercici professional d'un a tres mesos.  
c) Les faltes molt greus seran sancionades amb la suspensió en l'exercici entre tres mesos i un dia a un any.  
En cas de reincidència en la comissió de faltes molt greus, es podrà acordar l'expulsió del Col·legi de l'infractor.  
  
Article 70  
Per raó de les infraccions abans assenyalades, podran imposar-se les sancions següents:  
A) Las faltes lleus poden ser objecte de les sancions següents:  
a.1. Amonestació o advertència per escrit de correcció de conducta per part del Col·legi.  
a.2. Multa d'una quantitat no superior a 1.000 euros.  
B) Les faltes greus poden ser objecte de les sancions següents:  
b.1. Amonestació o advertència per escrit.  
b.2. Multa d'entre 1.001 i 3.000 euros.  
b.3. Inhabilitació en l'exercici de la professió entre un a tres mesos.  
  
C) Les faltes molt greus poden ser objecte de les sancions següents:  
  
c.1. Multa d'entre 3.001 i 6.000 euros.  
c.2. Inhabilitació en l'exercici de la professió entre tres mesos i un dia a dotze mesos.  
En cas de reincidència en la comissió de faltes molt greus, es podrà acordar l'expulsió del Col·legi de l'infractor.  
  
Article 71  
La sanció d'inhabilitació impedix l'exercici professional durant el temps pel qual haja sigut imposada.  
La Junta de Govern, ha de comunicar la seua decisió a les administracions competents i al Consell General. La inhabilitació professional és efectiva a partir del moment en què la resolució que la decidisca esgote la via administrativa. En el cas que concórreguen en una mateixa persona diverses resolucions d'inhabilitació successives, el termini establit per a cada una es començarà a comptar a partir del compliment definitiu de l'anterior.  
  
Article 72  
Prescripció.  
Les faltes prescriuran al cap de cap de sis mesos de la seua comissió si són lleus, de dos anys si són greus i de tres anys si són molt greus.  
Els terminis de prescripció començaran a comptar-se des de la data de comissió de les infraccions, i quedaran interromputs des que s'inicie el procediment disciplinari, amb coneixement de l'interessat.  
El termini de prescripció de les sancions començarà a comptar-se des de l'endemà d'aquell en què adquirisca fermesa la resolució per la qual s'imposa la sanció; les sancions imposades per faltes molt greus prescriuran al cap de tres anys, les imposades per faltes greus als dos anys i les imposades per faltes lleus a l'any.  
  
Article 73   
1. Els expedients sancionadors s'iniciaran en tot cas per acord de la Junta de Govern, bé a iniciativa pròpia, o per denúncia firmada per un col·legiat.  
La Junta de Govern després de conéixer una suposada infracció pot acordar la pràctica de diligències prèvies abans de decidir la incoació d'un expedient o l'arxivament de les actuacions sense sanció per sobreseïment.  
2. L'acord d'iniciació d'expedient contindrà, com a requisit, el següent:  
a) Designació concreta de la persona o persones a qui s'instruïx l'expedient.  
b) Descripció de la presumpta infracció.  
c) Designació de l'instructor de l'expedient, que haurà de recaure necessàriament en algun membre de la Junta.  
d) Les infraccions que estos fets pogueren constituir.  
e) Sancions que els pogueren imposar.  
f) L'autoritat competent per a imposar la sanció i la norma que atribuïx tal competència.  
3. Rebuda la notificació de l'acord per l'instructor, este procedirà a la comunicació a l'expedientat o expedientats de:  
a) L'acord rebut de la Junta de Govern, per mitjà de transcripció literal d'este.  
b) La seua designació com a instructor.  
4. Els expedientats podran recusar els nomenaments de l'instructor i secretari per les causes, en la forma i el termini assenyalats en l'article 29 de la Llei de Règim Jurídic de les Administracions Públiques i del Procediment Administratiu Comú.  
5. L'instructor ordenarà la pràctica de totes les proves i actuacions que conduïsquen a l'esclariment dels fets i a la determinació de les possibles responsabilitats susceptibles d'originar sancions.  
6. A la vista de les actuacions practicades es formularà, si és procedent, un plec de càrrecs el contingut del qual s'estendrà als mateixos fets assenyalats en l'article 73.2., apartats b), d), e), f).  
7. El plec de càrrecs es notificarà als interessats, i se'ls concedirà un termini de 15 dies hàbils des de la recepció perquè puga ser contestat.  
  
8. En el descàrrec podran proposar-se o aportar-se directament les proves que consideren oportunes els expedientats.  
9. Contestat el plec de càrrecs, o transcorregut el termini sense haver-lo rebut, i, si és el cas, practicades les propostes pels interessats i examinades les que hagueren presentat directament, l'instructor podrà valorar la necessitat de fer noves diligències o practicar les proves proposades i ordenarà les actuacions necessàries per a portar-les a cap.  
  
10. Una vegada conclòs, l'instructor formularà una proposta de resolució, que es notificarà a l'expedientat, perquè en el termini de 15 dies hàbils puguen al·legar tot el que consideren convenient per a la seua defensa.  
11. Transcorregut este termini, l'instructor elevarà la Junta de Govern la proposta de resolució, amb tot el que s'ha fet, i esta prendrà l'acord que considere pertinent.  
12. La resolució de la Junta de Govern ha de ser notificada a l'expedientat dins del termini dels 10 dies hàbils següents, convenientment motivada i especificant els recursos que es poden interposar i davant de quin organisme, d'acord amb el que preveu la normativa vigent. En el cas que es desconega el domicili o que refuse l'entrega de les notificacions, la resolució es notificarà per mitjà d'edictes.  
   
13. Des de la data de comunicació a l'interessat de la incoació de l'expedient disciplinari fins a la data de la resolució de la Junta de Govern no pot haver passat un termini superior a sis mesos, llevat que la tramitació haja sigut interrompuda per circumstàncies especials que ho impedisquen, o llevat que, per causa justificada, o per la necessitat de practicar una prova, l'instructor haja considerat pertinent suspendre el termini, i ho haja fet constar en l'expedient.  
14. En tot cas, seran aplicables els articles 127 a 138 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, amb les modificacions introduïdes per la Llei 4/1999, de 13 de gener.  
  
TÍTOL VIII  
Règim jurídic dels actes i recursos  
  
Article 74  
Actes nuls i anul·lables.  
Són nuls de ple dret els actes emanats dels òrgans del Col·legi en què es produïsca algun dels supòsits següents:  
a) Els que lesionen els drets i llibertats susceptibles d'empara constitucional.  
b) Els dictats per òrgan manifestament incompetent per raó de la matèria o del territori.  
c) Els que tinguen un contingut impossible.  
d) Els que siguen constitutius d'infracció penal o es dicten com a conseqüència d'esta.  
e) Els dictats prescindint totalment i absolutament del procediment legalment establit o de les normes que contenen les regles essencials per a la formació de la voluntat dels òrgans col·legiats.  
f) Els actes expressos o presumptes contraris a l'ordenament jurídic pels quals s'adquirixen facultats o drets quan no se tinguen els requisits essencials per a la seua adquisició.  
g) Qualsevol altre que guarde analogia amb els anteriors i que una disposició de rang legal qualifique com a nul de ple dret.  
Són anul·lables els actes que incorren en qualsevol infracció de l'ordenament jurídic, fins i tot la desviació de poder.  
Article 75  
Notificacions  
Els acords que hagen de ser notificats personalment als col·legiats, referits a qualsevol matèria, podran fer-se al domicili professional que tinga acreditat en el Col·legi, en compliment del deure de comunicació d'estos establit en els presents estatuts.  
En el cas que es desconega el domicili o que es refuse l'entrega de la notificació, es farà per mitjà de publicació d'anuncis en el butlletí oficial de la província. Una vegada realitzat este tràmit, l'expedient ha de continuar fins a la seua conclusió. La resolució que es dicte s'ha de notificar a la persona interessada de la mateixa manera.  
  
Article 76  
Eficàcia dels actes  
Els acords de l'Assemblea General i de la Junta de Govern i les decisions del president es presumiran vàlids i produiran efectes des de la data en què es dicten, llevat que en estos es dispose una altra cosa.  
  
Article 77  
Recursos  
Els actes i acords de l'Assemblea General esgoten la via administrativa corporativa i, en conseqüència, són recurribles directament davant de la Jurisdicció Contenciosa Administrativa, llevat que corresponga una altra via jurisdiccional d'acord amb les lleis i previsions d'estos estatuts.  
Contra els actes, les resolucions i els acords de la Junta de Govern que estiguen subjectes al dret administratiu podrà interposar-se un recurs en el termini d'un mes des de la notificació, o si és el cas, de la publicació de l'acord, acte o resolució de què es tracte.  
Als efectes previstos d'este recurs de reposició s'entén que són actes subjectes a dret administratiu, en tot cas, els que s'efectuen en virtut de l'exercici de funcions administratives, bé siga per comanda legal, bé per delegació de les administracions públiques, així com els relatius a processos electorals i a la potestat disciplinària i sancionadora.  
  
Quan els actes o acords de la Junta de Govern no siguen dels sotmesos a dret administratiu, el recurs de reposició tindrà el caràcter de reclamació prèvia a les vies jurisdiccionals diferents de la contenciosa administrativa.  
Les resolucions recaigudes esgotaran la via col·legial i es podran recórrer davant de la jurisdicció contenciosa administrativa.  
  
Article 78  
Executivitat  
Els acords i les resolucions del Col·legi, seran executius, no obstant això, la Junta de Govern en cas de sanció podrà acordar, a petició del recurrent o d'ofici, la suspensió de l'execució mentres que no siga ferm l'acte impugnat, quan esta puga causar perjuís de reparació impossible o difícil, o quan la impugnació es fonamente en algunes de les causes de nul·litat previstes en l'article 62 de la Llei 30/92.  
  
Article 79  
Altres normes  
Per a tot allò no especificat en el present títol s'aplicarà la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, i normes que substituïsca.  
  
  
TÍTOL IX  
Règim de distincions i premis  
  
Article 80  
Distincions i premis  
Les persones que hagen destacat en la defensa i el desenrotllament de la professió de protètic dental, podran ser distingides amb una menció honorífica.  
Esta menció consistirà en el reconeixement públic de la labor duta a terme per l'esmentada persona i haurà d'acordar-se en Junta General Extraordinària convocada a este efecte a proposta de la Junta de Govern o d'un 10 per cent dels col·legiats.  
La menció honorífica requerirà, en tot cas, el vot favorable de la majoria dels assistents a la Junta General Extraordinària referida.  
  
TÍTOL X  
De la fusió, absorció i dissolució  
  
Article 81  
La unió o fusió de dos o més col·legis de la mateixa professió o de professió diferent es podrà fer d'acord amb què disposen la llei i el reglament i s'establisca en els respectius estatuts.  
L'acord d'unió, fusió i d'absorció portarà implícit l'acord de dissolució.  
  
Article 82  
Una comissió mixta que tindrà el caràcter de gestora nomenada per la junta dels col·legis afectats, establirà els termes de la unió, fusió o de l'absorció i denominació del nou col·legi. Elaborarà els Estatuts pels quals regirà, a excepció del cas d'absorció, en què els Estatuts que han de regir seran els del col·legi absorbent, sense perjuí de les modificacions que la comissió fixe. Els acords i els Estatuts elaborats per la comissió mixta se sotmetran a l'aprovació de les assemblees generals dels respectius col·legis afectats, que s'hauran de convocar exclusivament per a això.  
Una certificació de l'acord es remetrà als departaments de la Generalitat competents en matèria de col·legis professionals.  
La certificació de l'acord inclourà el text dels nous Estatuts aprovats.  
Per a la decisió de qualsevol d'estes qüestions serà necessària l'assistència a l'Assemblea General Extraordinària en què es plantege d'un terç del cens electoral i haurà de ser aprovat per la mitat més un dels assistents.  
  
DISPOSICIÓ TRANSITÒRIA PRIMERA  
  
En allò no previst en estos estatuts regirà amb caràcter supletori la Llei 30/1992 o d'acord amb el que disposa la disposició transitòria primera de la dita llei per aquella legislació que complete l'específica de les corporacions de dret públic.  
  
DISPOSICIÓ DEROGATÒRIA  
  
Queden derogats els Estatuts del Col·legi Professional de Protètics Dentals de la Província d'Alacant, publicats en el Diari Oficial de la Generalitat Valenciana per mitjà de publicació del Decret 271/2004, de 10 de desembre, del Consell de la Generalitat, que queden substituïts pels actuals.  
  
DISPOSICIÓ FINAL  
  
Estos estatuts i les modificacions que es produïsquen, si pertoca, entraran en vigor l'endemà de la seua publicació en el Diari Oficial de la Comunitat Valenciana.